## Odluka Ustavnog suda Republike Hrvatske broj:U-IIIA-2461/2005 od 29. studenoga 2007.

### NN 133/2007 (27.12.2007.), Odluka Ustavnog suda Republike Hrvatske broj:U-IIIA-2461/2005 od 29. studenoga 2007.

# USTAVNI SUD REPUBLIKE HRVATSKE

**3819**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Ivan Matija, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio D. I. iz Z., kojeg zastupa D.
B., odvjetnica u Z., na sjednici održanoj 29. studenoga 2007. godine,
jednoglasno je donio

## ODLUKU

I. Ustavna tužba se usvaja.
II. Općinski građanski sud u Zagrebu dužan je donijeti odluku u predmetu koji se
vodi pred tim sudom pod poslovnim brojem: Pn-4489/07 (Pn-6106/96, Pn-6302/03) u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, D. I. iz Z., K. 66, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 11.900 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je 1. lipnja 2005., na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnio ustavnu tužbu
smatrajući da mu je nerazumno dugim trajanjem parničnog postupka, koji se vodi
pred Općinskim sudom u Zagrebu pod brojem: Pn-4489/07 (Pn-6106/96, Pn-6302/03),
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zagrebu i Županijskog suda u Zagrebu te uvida u presliku spisa Općinskog suda u
Zagrebu broj: Pn-4489/07 (Pn-6106/96, Pn-6302/03), utvrdio sljedeće činjenice,
koje su pravno relevantne za odlučivanje o povredi ustavnog prava podnositelja,
zajamčenog člankom 29. stavkom 1. Ustava.
Podnositelj je 9. listopada 1996. podnio tužbu Općinskom sudu u Zagrebu protiv
OS »M.« iz Z. radi naknade štete zbog tjelesnih ozljeda zadobivenih u prometnoj
nesreći.
Do 5. studenoga 1997. ročišta su održana 5. prosinca 1996. i 19. ožujka 1997. te
je određeno provođenje liječničkog vještačenja.
Nakon 5. studenoga 1997. vještaci su dostavili nalaz i mišljenje 10. ožujka
1998.
Ročišta su održana 19. svibnja 1998., 2. rujna 1998., 13. siječnja 1999. i 17.
ožujka 1999.
Očevid na licu mjesta, uz prisustvo prometnog vještaka, održan je 3. lipnja
1999.
Prometni vještak je nalaz i mišljenje dostavio 25. lipnja 1999.
Sljedeća ročišta održana su 1. veljače 2000., 15. lipnja 2000., 15. studenoga
2000., 9. siječnja 2001., 17. travnja 2001., 9. listopada 2001. i 15. siječnja
2002.
Na ročištu održanom 14. svibnja 2002. glavna rasprava je zaključena te je sud
donio presudu broj: Pn-6106/96, kojom je odbio tužbeni zahtjev podnositelja.
Spis je povodom žalbe podnositelja otpremljen Županijskom sudu u Zagrebu, koji
je rješenjem broj: Gžn-186/03 od 21. listopada 2003. ukinuo prvostupanjsku
presudu te predmet vratio Općinskom sudu u Zagrebu na ponovni postupak. Navedeno
rješenje sud je zaprimio 7. studenoga 2003.
Ročišta su održana 4. svibnja 2005. i 15. veljače 2006., kad je glavna rasprava
zaključena.
Na ročištu održanom 2. ožujka 2006. objavljena je presuda broj: Pn-6302/03,
kojom je odbijen tužbeni zahtjev podnositelja.
Spis je povodom žalbe podnositelja otpremljen Županijskom sudu u Zagrebu, koji
je rješenjem broj: Gžn-1959/06 od 19. lipnja 2007. ponovno ukinuo prvostupanjsku
presudu te predmet vratio Općinskom sudu u Zagrebu na ponovni postupak.
Postupak se vodi pod brojem: Pn-4489/07.
Ročište je održano 4. listopada 2007.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zagrebu podnijeta 9. listopada 1996.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj: 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst, 8/99. – ispravak, u
daljnjem tekstu: Konvencija). Protokol broj: 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narod­ne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj: 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 1. lipnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno osam (8) godina, sedam (7) mjeseci i dvadeset dva
(22) dana, a nakon stupanja na snagu Zakona o potvrđivanju Konvencije pa do dana
podnošenja ustavne tužbe, dakle u razmatranom, pravno relevantnom razdoblju,
postupak je trajao sedam (7) godina, šest (6) mjeseci i dvadeset šest (26) dana.

4.2. POSTUPANJE NADLEŽNIH SUDOVA

Ustavni sud je utvrdio da je u razmatranom, pravno relevant­nom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku Općinski sud u Zagrebu održao jedanaest ročišta za glavnu
raspravu te donio presudu broj: Pn-6106/96 od 14. svibnja 2002., kojom je odbio
tužbeni zahtjev podnositelja. Spis je povodom žalbe podnositelja otpremljen
Županijskom sudu u Zagrebu, koji je rješenjem broj: Gžn-186/03 od 21. listopada
2003. ukinuo prvostupanjsku presudu te predmet vratio Općinskom sudu u Zagrebu
na ponovni postupak.
Nakon podnošenja ustavne tužbe, na ročištu održanom 2. ožujka 2006. objavljena
je presuda broj: Pn-6302/03, kojom je odbijen tužbeni zahtjev podnositelja. Spis
je povodom žalbe podnositelja otpremljen Županijskom sudu u Zagrebu, koji je
rješenjem broj: Gžn-1959/06 od 19. lipnja 2007. ponovno ukinuo prvostupanjsku
presudu te predmet vratio Općinskom sudu u Zagrebu na ponovni postupak.
Postupak je i dalje u tijeku pred prvostupanjskim sudom, gdje se vodi pod
brojem: Pn-4489/07.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, svojim
postupanjem, prema ocjeni Ustavnog suda, nije pridonio duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u predmetu
podnositelja trajao preko osam godina, a u pravno relevantnom razdoblju sedam
godina, šest mjeseci i dvadeset šest dana. Imajući u vidu značaj postupka za
podnositelja, neučinkovito postupanje Općinskog suda u Zagrebu te okolnost da je
postupak i dalje u tijeku pred prvostupanjskim sudom, Ustavni sud nalazi da je
povrijeđeno pravo podnositelja na suđenje u razumnom roku, zajamčeno člankom 29.
stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog građanskog suda u Zagrebu dužan je dostaviti Ustavnom
sudu pisanu obavijest o datumima donošenja i otpreme odluke u roku od osam (8)
dana od dana njene otpreme, a najkasnije osam (8) dana od isteka roka određenog
u točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-2461/2005
Zagreb, 29. studenoga 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 133/2007-3819
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)